Tirsdag slutter den 25-årige hollænders eventyr som 1. divisionsspiller, når Viborg ophæver den skandaleombruste kontrakt.

Det kan B.T. nu afsløre.

Og dermed vil Bernio Verhagen altså ikke længere være en del af Viborg efter en uge med skeletterne raslende ud af skabet.

Bernio Verhagen skulle have været til et møde i den midtjyske klub i dag, men ligesom han ikke mødte op til et lignende møde i weekenden, var der ifølge B.T.s oplysninger heller ingen Bernio Verhagen at spore denne mandag i Viborg.

Det, og afsløringerne på B.T. om, at Bernio Verhagen snød sig til Viborg ved hjælp af falske agenter og dokumenter, har nu fået Viborg til at træffe den endelige beslutning om, at det skal være slut. Søndag overdrog klubben sagen til politiet.

Dermed blev det altså ikke til meget andet end en enkelt træning med Viborgs proffer og utroligt meget spaltetid på Bernio Verhagens seneste fodboldeventyr.

Et eventyr, der har givet ham korte kontrakter i Moldova, Sydafrika, Chile og ikke mindst Viborg.